text: Danskere udrenses i Cimber-ledelsen
  27 juli 2011 kl. 07.14
  Når en ukrainsk milliardær får den afgørende indflydelse i Cimber Sterling, fyres den danske direktør og formand.
  Både formanden og den administrerende direktør i flyselskabet Cimber Sterling må vige deres sæder, når den ukrainske milliardær Igor Kolomojskij via selskabet Mansvell Enterprises får kontrol over det nødlidende selskab.
   
  Ifølge magasinet Travel People kan Cimber Sterlings hidtidige direktør Jacob Krogsgaard regne med en fyreseddel, mens formanden Vilhelm Hahn-Pedersen må tage til takke med en plads som menigt medlem af den nye bestyrelse.
   
  I det hele taget bliver den danske indflydelse i det rekonstruerede selskab begrænset.
  En ekstraordinær generalforsamling fredag i Sønderborg skal behandle forslaget om at tilføre Cimber Sterling ekstra 165 millioner kroner. 
  Derved får den ukrainske pengemand 70 procent af ejerskabet i selskabet.
  Det betyder ifølge Travel People, at svenskeren Lars-Åke Bertilsson fra Skyways bliver ny topchef i Cimber Sterling, mens ukraineren Gregorij Gurtovoj bliver ny formand for selskabet.
  Den nye Cimber-formand har i flere år været formand for Igor Kolomojskijs flagskib, selskabet Aerosvit Airlines. 
  Også ejerfamilien bag Cimber vil blive udvandet i den kommende ledelse, skriver Travel People.
  Når det gælder to af de tre søskende - alle børn efter Cimber Air-stifteren Ingolf Nielsen - Jørgen Nielsen og Lone Koch, glider sidstnævnte stille og roligt ud af bestyrelsen, mens planen er at beholde Jørgen Nielsen som bestyrelsesmedlem i et års tid eller to.
  Baggrunden herfor er, at den ukrainske milliardær ønsker at bevare tilknytningen til Cimber Airs gamle bagland, hvor Danfoss er en af aktørerne.
  